b"\n_START_ARTICLE_\nWiderstehe doch der S\xc3\xbcnde, BWV 54\n_START_SECTION_\nOrigen i context\n_START_PARAGRAPH_\nEl text \xc3\xa9s de Georg Christian Lehms, bibliotecari de la cort de Darmstadt, i forma part del cicle Gottgef\xc3\xa4lliges Kirchen-Oppfer de l'any 1711. L'obra est\xc3\xa0 pensada per al tercer diumenge de quaresma, conegut tamb\xc3\xa9 com a diumenge Oculi, at\xc3\xa8s que l'introit de la missa llatina comen\xc3\xa7ava amb Oculi mei semper ad Dominum (Els meus ulls estan sempre cap al Senyor). Cal destacar que no en totes les esgl\xc3\xa9sies luteranes se seguia de manera estricta, com es feia a Leipzig, la prohibici\xc3\xb3 de tocar cantates en temps de penit\xc3\xa8ncia. Si b\xc3\xa9 la cantata \xc3\xa9s per a aquest tercer diumenge de quaresma, el text \xc3\xa9s molt general i no cont\xc3\xa9 una refer\xc3\xa8ncia a cap fet lit\xc3\xbargic concret. Hi ha molts dubtes sobre la data de l'estrena i no pot descartar-se algun diumenge despr\xc3\xa9s de la Trinitat de l'any 1714. El text t\xc3\xa9 m\xc3\xa9s relaci\xc3\xb3 amb l'ep\xc3\xadstola Carta als Efesis (5, 1-9) del diumenge oculi i, tamb\xc3\xa9, del set\xc3\xa8 despr\xc3\xa9s de la Trinitat que no pas amb els evangelis."